AKP หายไปไหน?
สถานการณ์ของหุ้นหลายตัวในตลาดหุ้นไทยที่ไม่ค่อยได้รับความสนใจเท่าไหร่นั้น อาจารย์เข้าใจว่า ทั้งหมดเป็นผลมาจากผลการดำเนินงานไม่โตโดดเด่นเหมือนเมื่อก่อน บวกกับภาวะการลงทุนไม่เอื้ออำนวยเท่าที่ควร นักลงทุนถึงหันไปลงทุนยังหุ้นตัวอื่นที่มีโปรไฟล์ดีกว่า
28 เม.ย. 2560

สภาแมงเม่า : ดร.สมชาย
คุณมารุต จากรามอินทรา กรุงเทพฯ พูดถึงสถานการณ์ของหุ้น AKP หรือ บริษัท อัคคีปราการ จำกัด (มหาชน) นับตั้งแต่ต้นปี 60 ไม่ค่อยเป็นที่สนใจของนักลงทุนอีกเลย ทั้งที่ผลการดำเนินงานก็เสมอต้นเสมอปลายกับปีที่ผ่านมา รวมทั้งค่า P/E ก็ไม่ได้อยู่ในระดับที่สูงจนเกินไป ผมจึงอยากรู้ว่า เกิดอะไรขึ้นกับหุ้นที่เคยได้รับความนิยมอย่างล้นหลาม หลังราคาหุ้นร่วงหล่นจนน่าใจหายครับ
 
สถานการณ์ของหุ้นหลายตัวในตลาดหุ้นไทยที่ไม่ค่อยได้รับความสนใจเท่าไหร่นั้น อาจารย์เข้าใจว่า ทั้งหมดเป็นผลมาจากผลการดำเนินงานไม่โตโดดเด่นเหมือนเมื่อก่อน บวกกับภาวะการลงทุนไม่เอื้ออำนวยเท่าที่ควร นักลงทุนถึงหันไปลงทุนยังหุ้นตัวอื่นที่มีโปรไฟล์ดีกว่า
ตรงนี้เป็นสถานการณ์ที่พบเห็นได้เป็นประจำในยามที่ตลาดหุ้นเข้าสู่โหมดพักตัว และแกว่งตัวไปมาเพื่อหาจังหวะขึ้นรอบใหม่
อาจารย์ถึงไม่แปลกใจที่หุ้น AKP หรือ บริษัท อัคคีปราการ จำกัด (มหาชน) ไม่ได้รับความสนใจเหมือนเช่นที่ผ่านมา เพราะถ้าดูตามรูปการจะเห็นว่า ธุรกิจกำจัดขยะไม่ได้เฟื่องฟูเหมือนเมื่อก่อน รวมทั้งธุรกิจพลังงานทางเลือกก็ไม่บูมเหมือนในอดีต จึงไม่มีใครพูดถึงหุ้นตัวนี้อีกต่อไป
ที่สำคัญหากดูตัวเลขรายได้กับตัวเลขกำไรที่ทำได้ในเที่ยวนี้ ก็ไม่มีความจำเป็นต้องให้ราคาหุ้นตัวนี้สักเท่าไหร่ เพราะไม่มีความแตกต่างจากจากในอดีตเลยนะครับ

วันนี้จึงอย่าไปคาดหวังอะไรมากกว่าที่เป็นอยู่ เพราะหุ้นที่มาด้วยสตอรี่ที่วูบวาบ สุดท้ายก็ต้องจากไปแบบไม่มีใครเหลียวมอง และคนที่เหลียวมองก็เหลือแค่คนที่ติดหุ้นราคาสูง อาจารย์ถึงต้องออกมาพูดความจริงที่เกิดขึ้น เพื่อทำให้ทุกคนรับรู้ถึงความเป็นไปของหุ้น AKP ตั้งแต่เนิ่นๆ
เนื่องจากยังไม่เห็นสัญญาณการฟื้นตัวแบบโดดเด่น และยังมองไม่เห็นปัจจัยบวกที่จะเข้ามาขับเคลื่อนหุ้น จึงอย่าไปเสียเวลากับสิ่งที่เห็นอยู่แล้วว่า ยังมองไม่เห็นแสงสว่างที่ปลายอุโมงค์!
เมื่อทราบความเป็นมาเช่นนี้ ก็ควรอยู่กับเรื่องแบบนี้ให้ได้
หากอยู่ไม่ได้ ก็ตัดใจขายหุ้นทิ้งไปเถอะครับ
…

กราฟประกอบข่าว : Aspen, ราคาปิด ณ วันที่ 28 เม.ย.60